b'\n_START_ARTICLE_\nJohn Sulston\n_START_PARAGRAPH_\nD\xc5\xbeonas Edvardas Salstonas (angl. John Edward Sulston); 1942\xc2\xa0m. kovo 27 d., Kembrid\xc5\xbeas, JK\xc2\xa0\xe2\x80\x93 2018\xc2\xa0m. kovo 6 d.)\xc2\xa0\xe2\x80\x93 brit\xc5\xb3 biologas, Nobelio premijos laureatas fiziologijos ir medicinos srityje (kartu su Sydney Brenner ir H. Robert Horvitz).\n_START_SECTION_\nBiografija\n_START_PARAGRAPH_\nD\xc5\xbe. Salstonas 1963\xc2\xa0m. baig\xc4\x97 organin\xc4\x97s chemijos studijas Pembroko koled\xc5\xbee prie Kembrid\xc5\xbeo universiteto ir 1966\xc2\xa0m. Kembrid\xc5\xbeo universitete apsigyn\xc4\x97 daktaro laipsn\xc4\xaf i\xc5\xa1 nukleotid\xc5\xb3 chemijos. Po to tris metus dirbo JAV ir 1969\xc2\xa0m. prisijung\xc4\x97 prie Sydney Brenner grup\xc4\x97s Anglijos Medicinos tyrim\xc5\xb3 taryboje. Jis prisid\xc4\x97jo \xc4\xafsteigiant Sangerio centr\xc4\x85 (dabar institutas) prie Kembrid\xc5\xbeo ir buvo jo direktorius 1992\xe2\x88\x922000\xc2\xa0m. Jo vadovaujamas centras dalyvavo \xc5\xbdmogaus genomo projekto tyrimuose._NEWLINE_D\xc5\xbe. Salstono pagrindin\xc4\x97 tyrim\xc5\xb3 kryptis buvo u\xc5\xbeprogramuota l\xc4\x85steli\xc5\xb3 mirtis \xe2\x88\x92 s\xc4\x85lygos, kuriomis l\xc4\x85stel\xc4\x97s i\xc5\xa1duoda signal\xc4\x85 sau \xc5\xbe\xc5\xabti. Pavyzd\xc5\xbeiui, iki gimstant k\xc5\xabdikiui daugyb\xc4\x97 \xc5\xbeuvusi\xc5\xb3 l\xc4\x85steli\xc5\xb3 pasi\xc5\xa1alina i\xc5\xa1 jo organizmo. Suaugusiame \xc5\xbemoguje kasdien susidaro apie trilijon\xc4\x85 nauj\xc5\xb3 l\xc4\x85steli\xc5\xb3 ir pana\xc5\xa1iai tiek pat turi pasi\xc5\xa1alinti. Sveiko \xc5\xbemogaus organizmas turi palaikyti \xc5\xa1\xc4\xaf balans\xc4\x85. 1970-aisiais D\xc5\xbe. Salstonas tyr\xc4\x97 nematod\xc4\x85, dirvos kirm\xc4\x97l\xc4\x99 Caenorhabditis elegans. Jis i\xc5\xa1tyr\xc4\x97 kiekvienos l\xc4\x85stel\xc4\x97s \xc5\xbe\xc5\xabt\xc4\xaf jai skylant ir diferencijuojantis nuo kirm\xc4\x97l\xc4\x97s kiau\xc5\xa1inio iki suaugusio individo stadijos ir atrado, kad atskirais atvejais tai atlieka vienos ir tos pa\xc4\x8dios 131 l\xc4\x85stel\xc4\x97 u\xc5\xbeprogramuota mirtimi. Jis taip pat atrado pirm\xc4\x85sias gen\xc5\xb3 mutacijas vykstant \xc5\xa1iam procesui. 2002\xc2\xa0m. D\xc5\xbe. Salstonui u\xc5\xbe \xc5\xa1iuos tyrimus skirta Nobelio fiziologijos ir medicinos premija (kartu su Sydney Brenner ir H. Robert Horvitz). Tyrimai buvo reik\xc5\xa1mingi nagrin\xc4\x97jant organizmo augimo ir v\xc4\x97\xc5\xbeio atsiradimo procesus._NEWLINE_2017\xc2\xa0m. Britanijos karalien\xc4\x97 El\xc5\xbebieta II jam suteik\xc4\x97 naryst\xc4\x99 Garb\xc4\x97s kavalieri\xc5\xb3 ordine (CH santrupa prie pavard\xc4\x97s). Prie\xc5\xa1 mirt\xc4\xaf D\xc5\xbe. Salstonas buvo Mokslo, etikos ir inovacij\xc5\xb3 instituto prie Man\xc4\x8desterio universiteto profesorius ir vadovas. Jo \xc5\xbemona Dafn\xc4\x97 Salston, vaikai \xe2\x88\x92 Ingrid ir Adrianas. 2006\xc2\xa0m. D\xc5\xbe. Salstonas lank\xc4\x97si Lietuvoje El\xc5\xbebietos II vizito metu ir skait\xc4\x97 paskait\xc4\x85 Vilniaus universitete.'